Nazareth Castellanos

**Nazareth Castellanos** (Madril, 1977) fisikari, neurozientzialari, irakasle, ikertzaile eta dibulgatzailea da, Garunaren jardueraren ikerketa zientifikoan espezializatuta dago. 2022. urtean, Madrilgo Unibertsitate Konplutentseko (UCM) *mindfulness* eta zientzia kognitiboen ezohiko katedran dago.

## Bizitza 
2002. urtean fisika teorikoan lizentziatu zen Madrilgo Unibertsitate Autonomoan (UAM). 2008an, Medikuntzan doktoratu zen unibertsitate berean, tesi honekin: *Estudio y aplicación de métodos matemáticos para determinar la conectividad funcional entre series temporales de origen neurofisológico*  (euskaraz: Jatorri neurofisologikoa duten denbora-serieen arteko konektibitate funtzionala zehazteko metodo matematikoen azterketa eta aplikazioa izeneko tesiarekin. Gero, Biologiari Aplikatutako Matematikako eta Neurozientzietako Masterra egin zuen UAMeko Medikuntza Fakultatean.

### Lan ibilbidea 
Ikertzaile eta irakasle lan egin du Madrilgo San Carlos Ospitale Klinikoko Fisika Medikoko Sailean, Madrilgo Unibertsitate Konplutentseko (UCM) Zientzia Biologikoen fakultatean eta Madrilgo Unibertsitate Politeknikoko (UPM) Teknologia Biomedikoko Zentroko (CTB) Neurozientzia Kognitibo eta Konputazionaleko laborategian. Nazioarteko esperientzia horretan, Frankfurteko (Alemania) Max Planck Garuneko Ikerketen Institutuan eta Londresko (Erresuma Batua) King's College Psikiatriako Institutuan ikerketa-etapak egin ditu.

#### Ikerketa 
Garuneko sareak aztertzeko eta garuneko kalteak eta Alzheimerra bezalako gaixotasunak gertatzen direnean zelan berrantolatzen diren aztertzeko tresna matematikoak garatu eta inplementatzen zentratu da bere lana. Garunaren eta beste organo batzuen (hala nola bihotzaren, hestearen eta biriken) arteko harremana ere ikertzen du, eta haien jarduera elektrikoa eta mikrobio-osaera ere aztertzen ditu, erregulazio emozionalean parte hartzen duten prozesu biologikoak ulertzeko, baita meditazioak eta bizimoduek osasun mentalean dituzten eraginak ulertzeko ere.

2022. urtean, Nirakara laborategiko ikerketa-arloa zuzentzen hasi zen, eta Madrilgo Unibertsitate Konplutentseko (UCM) mindfulness eta zientzia kognitiboen ezohiko katedra bete zuen.

### Dibulgazioa 
Dibulgatzaile gisa, hainbat libururen egilea da Castellanos. 2022. urtean, *Neurociencia del cuerpo* kaleratu zuen. Gorputzak adimenean zelan eragiten duen aztertzen du, eta ekialdeko eta mendebaldeko medikuntzaren ikuspegi historikoak dituzten aurkikuntza zientifiko berriak integratzen ditu, posturak, arnasketak, bihotzak eta mikrobiotak memoria, arreta eta emozioak bezalako prozesuetan duten eragina erakusteko. Haurrentzako dibulgazio-liburu batzuk ere kaleratu ditu, Luna Lag ilustratzailearen lanekin, hala nola *Alicia y el cerebro maravilloso: Un cuento para saber lo que pasa en tu cabeza*, 2022. urtean, eta *Alicia y el corazón maravilloso: Un cuento para saber a todos los corazones*, 2023. urtean.

## Kaleratutako lanak 
* 2021 – *El espejo del cerebro* (euskaraz: Garunaren ispilua). La Huerta Grande argitaletxea.  .
* 2022 – *Neurociencia del cuerpo. Cómo el organismo esculpe el cerebro* (euskaraz: Gorputzaren neurozientzia. Organismoak garuna nola zizelkatzen duen). Kairós argitaletxea. : 48499889931.
* 2022 – *Alicia y la barriga maravillosa: Un cuento para entender cómo se alimentan tus emociones* (euskaraz: Alicia eta garun zoragarria: Ipuin bat zure buruan gertatzen dena ulertzeko). Beascoa argitaletxea. .
* 2022 – *Alicia y el corazón maravilloso: Un cuento para aprender a respetar todos los corazones* (euskaraz: *Alicia eta tripa zoragarria*: Ipuin bat zure emozioak nola elikatzen diren ulertzeko). Beascoa argitaletxea. .
* 2023 – *Alicia y el corazón maravilloso: Un cuento para aprender a respetar todos los corazones* (euskaraz: Alicia eta bihotz zoragarria: Bihotz guztiak errespetatzen ikasteko ipuin bat). Beascoa argitaletxea. .
* 2025 – *El puente donde habitan las mariposas* (euskaraz: Tximeletak bizi diren zubia). Siruela-Penguin argitaletxea.  .

## Erreferentziak 
## Kanpo estekak 
* Nazareth Castellanosen webgune ofiziala
* Nazareth Castellanosi elkarrizketa YouTubeko *SER* irrati-kateko  *La ventana* irratsaioan.